धौरहरा थाना क्षेत्र के गांव सिरसी निवासी पूर्व बीडीसी सदस्य 45 वर्षीय दामोदर गौतम का 20 बीघा खेत पिछले दो सालों में शारदा नदी के कटान की भेंट चढ़ गया था। उसने लखनऊ क्षेत्रीय ग्रामीण बैंक की जटपुरवा शाखा से इस जमीन पर करीब 45 हजार रुपये कर्जा लिया था। बताते हैं कि कटान में खेत चले जाने से किसान की आर्थिक स्थिति खराब हो गई थी। तो बैंक का कर्ज अदा करने का भी तनाव बढ़ रहा था। इन परिस्थितियों के बीच ही उसे बेटियों की शादी की चिंता सताने लगी थी। उसके परिवार में पांच लड़कियां और एक पुत्र है, जिसमें दो लड़कियां शादी के लायक हो गई हैं। इसी उधेड़बुन में वह तनाव में रहने लगा था। मृतक किसान के बड़े व पूर्व प्रधान प्रमोद कुमार ने बताया कि बीते मंगलवार की दोपहर दामोदर घर से निकला था। इसके बाद रात तक घर नहीं लौटा। बुधवार सुबह शारदा बैराज स्थित हेलीपैड के नजदीक छतावर के पेड़ की डाल में तहमद से शव लटकता हुआ मिला।